Broj: 711-I-290-P-85/21-22-08-17

Zagreb, 10. prosinca 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom vlastitih saznanja i neanonimne prijave mogućeg sukoba interesa podnesene protiv** **dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020.,** na 151. sjednici, održanoj dana 10. prosinca 2021, donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020., zbog moguće povrede članka 7. stavka 1. podstavka c) ZSSI-a, koja proizlazi iz diskrecijskog odlučivanja o nastanku poslovnih odnosa između navedenog društva i trgovačkog društva Rašeljke d.o.o., u kojem dužnosnik ima više od 0,5% udjela u vlasništvu (temeljnom kapitalu), nastalih po računima od 10. prosinca 2018. na iznos od 24.175,00 kn, 12. prosinca 2019. na iznos od 24.750,00 kn i 8. travnja 2020. na iznos od 12.375,00 kn, kao i radi utvrđivanja predstavljaju li navedeni poslovni odnosi moguću povredu članka 17. stavka 1. ZSSI-a.**
2. **Pokreće se postupak za odlučivanje o sukobu interesa protiv dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020., zbog moguće povrede članka 7. stavka 1. podstavka c) ZSSI-a, koja proizlazi iz diskrecijskog odlučivanja o sponzorstvima udruzi Hrvatski rukometni savez, u kojoj od 21. prosinca 2017. obavlja funkciju člana Upravnog odbora, nastalih odlukama od 27. prosinca 2017., broj 512/2017 na iznos od 1.000.000,00 kn, od 14. siječnja 2019., broj 06/2019 na iznos od 750.000,00 kn, te 13. siječnja 2020., broj 05/2020 na iznos od 2.550.000,00 kn.**
3. **Postupak za odlučivanje o sukobu interesa protiv dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020., u odnosu na nastanak poslovnog odnosa s trgovačkim društvom Štedbanka d.d. – u likvidaciji u 2006., kao i u pogledu angažiranja odvjetnika ……….. …………. nakon prestanka obnašanja dužnosti, neće se pokrenuti, jer u ovoj situaciji nisu utvrđene okolnosti koje bi upućivale na povredu neke od odredbi ZSSI-a.**
4. **Poziva se dužnosnik Dragan Kovačević da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka iz točaka I. i II. izreke te na ostale navode iz obrazloženja ove odluke.**

Obrazloženje

U Povjerenstvu je dana 13. travnja 2021. pod brojem 711-U-1416-P-85/21-01-3 zaprimljena anonimna prijava mogućeg sukoba interesa podnesena protiv dužnosnika Dragana Kovačevića, predsjednika Uprave trgovačkog društva Jadranski naftovod d.d. do 25. rujna 2020., povodom koje se vodi predmet P-85/21.

U navedenoj se prijavi u bitnome navodi da je između trgovačkog društva Jadranski naftovod d.d. i trgovačkog društva Štedbanka d.d. u razdoblju od 2010. do 2017., kada je poktrenut postupak likvidacije banke, postojao poslovni odnos vrijednosti u ukupnom iznosu 3.700.000.000,00 kn, od kojeg je najveći dio nastao u mandatu dužnosnika Dragana Kovačevića u razdoblju od 2012. do 2017.

Navodi se da je dužnosnik u ovoj situaciju bio u sukobu interesa, jer je vlasnik poslovnih udjela u trgovačkom društvu Rašeljke d.o.o., osnovanom 2007., u kojem je također jedna od osnivača ……………., koji je vlasnik dionica u trgovačkom društvu Štedbanka d.d. – u likvidaciji.

Nadalje, u Povjerenstvu je dana 29. travnja 2021. pod brojem 711-U-1602-P-101/21-01-3 zaprimljena neanonimna prijava mogućeg sukoba interesa podnesena protiv navedenog dužnosnika, povodom koje se vodi predmet P-101/21. Prijava istovjetnog sadržaja zaprimljena je i pod brojem 711-U-1617-P-101/21-02-3 dana 30. travnja 2021.

U ovoj se prijavi u bitnome navodi da je Dragan Kovačević prema javno dostupnim informacijama član Upravnog odbora Hrvatskog rukometnog saveza te da proizlazi mogućnost da obavlja funkciju dopredsjednika Hrvatskog rukometnog saveza, odnosno da ju je obavljao do svog uhićenja 19. rujna 2020. Ističe se da je Hrvatski rukometni savez u razdoblju od veljače 2012. do rujna 2021. godine, od trgovačkog društva Jadranski naftovod d.d. dobio sponzorstva u vrijednosti 7.750.000,00 kn,te da je dužnosnik Dragan Kovačević od strane davatelja sponzorstava biojedini potpisnik predmetnih ugovora, kao i da se nije izuzeo od odlučivanja o predmetnim sponzorstvima unatoč evidentnom sukobu interesa.

Iznosi se da je Hrvatski rukometni savez dobio nerazmjerni iznos sponzorstava, imajući u vidu visinu njihova iznosa dodijeljenu drugim hrvatskim nacionalnim sportskim savezima u istome razdoblju. Zaključno se napominje da je odvjetnik ………………. branitelj Dragana Kovačevića u kaznenom postupku koji se protiv njega vodi zbog koruptivnih kaznenih djela te da …………………… ujedno obavlja funkciju predsjednika Hrvatskog rukometnog saveza.

Prijavi su priložene odluka br. 217/2021 od 12. studenoga 2012. o dodjeli sponzorstava Hrvatskom rukometnom savezu u iznosu od 250.000,00 kn, odluka broj 285/2012 od 31. prosinca 2012. o dodjeli sponzorstava u iznosu od 350.000,00 kn, odlika broj 282/2013 od 16. prosinca 2013. o dodjeli sponzorstava u iznosu od 250.000,00 kn, odluka broj 102/2014 od 22. travnja 2014. o dodjeli sponzorstava u iznosu od 350.000,00 kn, odluka borj 216/2014 od 19. kolovoza 2014. o dodjeli sponzorstava u iznosu od 600.000,00 kn, odluka broj 355/2015 od 27. listopada 2015. o dodjeli sponzorstava u iznosu od 750.000,00 kn, odluka broj 104/2016 od 29. ožujka 2016. o dodjeli sredstava u iznosu od 100.000,00 kn, odluka broj 402/2016 o dodjeli sponzorstava u iznosu od 800.000,00 kn, odluka broj 512/17 od 27. prosinca 2017. o dodjeli sponzorstava u iznosu od 1.000.000,00 kn, odluka broj 6/2019 od 14. siječnja 2019. o dodjeli sponzorstava u iznosu od 750.000,00 kn te odluka broj 05/2020 od 13. siječnja 2020. o dodjeli sponzorstava u iznosu od 2.550.000,00 kn. Sve navedene odluke donijela je Uprava društva temeljem članka 26. Statuta trgovačkog društva Jadranski naftovod d.d., te ih je sve potpisao dužnosnik Dragan Kovačević, predsjednik Uprave

Obzirom da se navedene prijave u predmetima P-85/21 i P-101/21 odnose na istog dužnosnika i temelje se na međusobno povezanim okolnostima, a Povjerenstvo je nadležno javnopravno tijelo za vođenje oba postupka, Povjerenstvo je radi ekonomičnosti postupka donijelo zaključak Broj: 711-I-2047-P-101/21-05-17 od 8. prosinca 2021. da će se voditi jedan postupak pod brojem: P-85/21.

Nadalje, okolnosti i činjenice utvrđene povodom traženja Povjerenstva u pogledu dopisa Broj:711-I-476-P-216-20/21-12-12 od 18. ožujka 2021. u predmetu P-216/20, a kojim je u svrhu utvrđivanja moguće povrede ZSSI-a, zatraženo očitovanje na okolnosti poslovnog odnosa trgovačkog društva Jadranski naftovod d.d. te trgovačkog društva Rašeljke d.o.o., bit će razmotrene u ovome predmetu, jer se radi o međusobno povezanim okolnostima s onima koje su navedene u prijavi P-85/21, o čemu je odlučeno službenom bilješkom.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Dragan Kovačević obnašao predsjednika Uprave trgovačkog društva Jadranski naftovod d.d. od 10. veljače 2012. do 25. rujna 2020.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu, dužnosnici u smislu odredbi navedenoga Zakona, stoga je dužnosnik Dragan Kovačević povodom obnašanja dužnosti predsjednika Uprave trgovačkog društva Jadranski naftovod d.d. obvezan postupati sukladno odredbama ZSSI-a.

U svrhu stjecanja vlastitih saznanja mogućeg sukoba interesa, Povjerenstvo je izvršilo uvid o podatke sudskog registra nadležnog Trgovačkog suda u Zagrebu te je utvrđeno da su dužnosnik Dragan Kovačević i ………………… među 7 imatelja poslovnih udjela u trgovačkom društvu Rašeljke d.o.o., upisanom pod matičnim brojem subjekta 080272478., osnovanom 2007. godine.

Dužnosnik je u izvješću o imovinskom stanju koje je podnio Povjerensvu dana 4. ožujka 2020. naveo da je vlasnik 5% udjela u navedenom društvu.

Temeljem uvida u podatke povijesnog izvatka za trgovačko društvo Štedbanka d.d. – u likvidaciji, utvrđeno je da je ………………. prestao biti direktor navedenog trgovačkog društva s danom 31. prosinca 2004., da je obavljao funkciju člana Nadzornog odbora društva u razdoblju od 3. prosinca 2015. do 20. ožujka 2018. te da je postao član Nadzornog odbora 30. lipnja 2020., kao i da je obavljao funkciju prokuriste ovoga trgovačkog društva od 10. ožujka 2005. do 3. studenoga 2015.

Nadalje, Povjerenstvo je dopisom Broj: 711-I-674-P-85/21-02-17 od 19. travnja 2021. od trgovačkog društva Jadranski naftovod d.d. zatražilo očitovanje na okolnosti postoji li od ožujka 2011. poslovni odnos između trgovačkog društva Jadranski naftovod d.d. i trgovačkog društva ŠTEDBANKA d.d. – u likvidaciji, ako da kada je isti nastao, tko i u kojem postupku odlučivao o njegovu nastanku te koliko iznosi vrijednost navedenog poslovnog odnosa u svakoj godini.

Povjerenstvo je dopisom Broj: 711-I-476-P-216-20/21-02-12 od 18. ožujka 2021. od trgovačkog društva Jadranski naftovod d.d. zatražilo očitovanje na okolnosti je li navedeno društvo urazdoblju u kojem je dužnosnik Dragan Kovačević obnašao dužnost predsjednika Uprave istog društvastupalo u poslovni odnos s trgovačkim društvom Rašeljke d.o.o., ako da o kojoj vrsti poslovnih odnosa je riječ, kada su isti nastali, koja je ugovorena vrijednost istih te ovisno o ugovorenoj vrijednosti, je li proveden postupak javne ili bagatelne i jednostavne nabave, zajedno s dostavom dokumentacije koja se na isti odnosi.

Dopisom Broj: 711-I-1166-P-85/21-06-17 od 6. srpnja 2021. zatražen je od Središnjeg klirinškog depozitarnog društva d.d. podatak koliko je dionica …………………… imao u trgovačkom društvu ŠTEDBANKA d.d. u likvidaciji, koliko je iznosila njihova nominalna vrijednost i udio u temeljnom kapitalu tog društva, odnosno je li se broj i postotni udio dionica u vlasništvu navedene osobe mijenjao u razdoblju od 2012. do prestanka rada društva.

Od Hrvatskog rukometnog saveza je dopisom Broj: 711-I-1164-P-101/21-03-17 od 5. srpnja 2021. zatraženo očitovanje na okolnosti je li dužnosnik Dragan Kovačević bio ili je aktualni član Upravnog odbora tijela Hrvatskog rukometnog saveza, odnosno nekog drugog upravnog ili nadzornog tijela udruge, ako jest u kojem razdoblju obavlja navedenu funkciju.

U odnosu na poslovni odnos sa Štedbankom d.d. - u likvidaciji, trgovačko društvo Jadranski naftovod d.d. se očitovalo dopisom 1-1.1.-81/21 od 29. travnja 2021. u kojem se navodi da u razdoblju od ožujka 2011. do 22. listopada 2017. postoji poslovni odnos između trgovačkih društava Jadranskog naftovoda d.d. i Štedbanke d.d. te da je isti nastao 26. travnja 2006. otvaranjem poslovnog računa Jadranskog naftovoda d.d. u Štedbanci d.d., temeljem dokumentacije za otvaranje poslovnog računa koju je potpisao Dubravko Tkalčić, tadašnji generalni direktor. Navodi se da je ovaj poslovni račun zatvoren 22. listopada 2017. zbog likvidacije banke, temeljem dokumentacije za zatvaranje koju je potpisao dužnosnik Dragan Kovačević, predsjednik Uprave.

Dopisom je precizirana vrijednost navedenog poslovnog odnosa koji se odnosi na plaćene bankarske naknaade u razdoblju od 2010. do 2017., koji je u 2010. iznosio 31.643,69 kn, odnosno 17,25% od ukupno plaćenih naknada bankama, u 2011. iznos od 16.299,20 kn (10.95% svih plaćenh naknada), u 2012. 15.599,41 kn (12,42%), u 2013. 17.149,30 kn (12,80%), u 2014. 21.776,22 kn (14,93%), u 2015. 18.622,23 kn (8,62%), u 2016. 24.317,88 kn (14,03%) te u 2017. 23.356,16 (10,41%), što je ukupno 168.764,09 kn, odnosno 12,41% od svih plaćenih bankarskih naknada.

Nadalje, s naslova prihoda po osnovi a vista kamata trgovačko društvo Jadranski naftovod d.d. je od Štedbanke d.d. u istom razdoblju 2010. – 2017. ostvarilo iznos od 112.688,90 kn, što je 24,73% od ukupnih prihoda po navedenoj osnovi, po osnovi kamata na oročena sredstava isto je u predmetnom razdoblju od Štedbanke d.d. ostvarilo primitke od 1.993.793,10 kn, što je 2,18% od ukupnih prihoda po navedenoj osnovi.

Također, navode se i podaci o ukupnom prometu po žiro računu i deviznim računima kod Štedbanke d.d. u tisućama kn, koji je u 2010. iznosio 332.105 kn, u 2011. 412.758 kn, u 2012. 405.009. kn, u 2013. 401.225 kn, u 2014. 508.801 kn, u 2015. 333.720 kn, u 2016. 819.129 kn te u 2017. 497.807 kn.

U odnosu na poslovni odnos sa društvom Rašeljke d.o.o., trgovačko društvo Jadranski naftovod d.d. se očitovalo dopisom 1-7.1.-2121/21 od 31. ožujka 2021. u kojem se navodi da je društvo Jadranski naftovod d.d. stupalo u poslovni odnos sa navedenim trgovačkim društvom, čiji je predmet bila kupnja proizvoda (rakija šljivovica, rakija viljamovka, rakija voćna) za potrebe poslovnih poklona za poslovne partnere društva, prema popisu koji se nalazi u prilogu računa.

Iznosi se da je isporuka proizvoda izvršena 10. prosinca 2018., 12. prosinca 2019. i 8. travnja 2020. te da ugovorena vrijednost isporučenih proizvoda iznosi ukupno 61.300,00 kn s PDV-om, pri čemu nije proveden postupak javne ili jednostavne nabave, jer trgovačko društvo Jadranski naftovod d.d. nije obveznik primjene Zakona o javnoj nabavi.

Navedenom očitovanju priloženi su računi trgovačkog društva Rašeljke d.o.o. broj 163/1/1 od 10. prosinca 2018. na iznos od 24.175,00 kn, broj 164/1/1 od 12. prosinca 2019. na iznos od 24.750,00 kn i broj 8/1/1 od i 8. travnja 2020. na iznos od 12.375,00 kn, koji su ovjereni od strane odgovorne osobe Sektora komercijalnih poslova društva Jadranski naftovod d.d. te su uz iste račune priklopljeni popisi poslovnih partnera, kao i preslika dopisa elektroničke pošte od 29. studenoga 2018. kojim tajnica predsjednika Uprave društva Jadranski naftovod d.d., sukladno prethodnom razgovoru, od predstavnika Rašeljke d.o.o. traži dostavu ponude za po 100 komada rakije vilijamovke i šljivovice, te navedena ponuda broj 163/1/1 od 29. studenoga 2018.

 Središnje depozitarno klirinško društvo d.d., Sektor operativnih i pravnih poslova dopisom Broj: U-231/13-43 JF od 9. srpnja 2021. dostavio je Obavijest o stanju računa kojeg je vlasnik/nositelj …………… za vrijednosni papir STDB-R-A, na dane 1. siječnja 2012. te 9. srpnja 2021., iz kojih proizlazi da je isti navedenih dana u 2012. i 2021. bio vlasnik 9,8722% udjela u temeljenom kapitalu trgovačkog društva Štedbanka d.d., dok iz Obavijesti o stanju i promjenama na ovome računu za predmetno razdoblje proizlazi da nije bilo promjena u pogledu vlasničkih udjela.

U navedenom se dopisu naglašava da treba imati u vidu da, u skladu s Uputom Središnjeg depozitarnog klirinškog društva d.d., kod skrbničkih računa pod zaporkom i skrbničkih zbirnih računa, jedino skrbnik koji daje nalog za otvaranje računa zna pravi identitet ulagatelja, te je isti obvezan voditi evidenciju o stvarnim imateljima vrijednosnih papira, slijedom čega ova osoba vodi podatak o tome, ako ima otvoren neki od navedenih vrsta računa.

Hrvatski rukometni savez očitovao se dopisom, urbroj: 0108/08/2021 od 27. kolovoza 2021., u kojem se navodi da je dužnosnik Dragan Kovačević odlukom Skupštine održane 21. prosinca 2017. imenovan za člana Upravnog odbora Hrvatskog rukometnog saveza.

Člankom 4. stavkom 3. ZSSI-a propisano je da su poslovni subjekti u smislu tog Zakona i trgovačka društva. Člankom 4. stavkom 5. ZSSI-a propisano je da su povezane osobe u smislu odredbi ZSSI članovi obitelji dužnosnika iz članka 4. stavka 2. tog Zakona te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Sukladno članku 7. stavku 1. podstavku c) ZSSI-a dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Prema članku 17. stavku 1. ZSSI-a poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 26. stavkom 1. Statuta trgovačkog društva Jadranski naftovod d.d. propisano je da Uprava društva vodi poslove na vlastitu odgovornost.

Odredbama Pravilnika o donacijama i sponzorstvima trgovačkog društva Jadranski naftovod d.d., koji je donijela Uprava društva 28. srpnja 2017., propisan je postupak sponzoriranja.

Sukladno članku 19. navedenog Pravilnika postupak sponzoriranja započinje podnošenjem pisanog zahtjeva trgovačko društvu za sponzorstvom, dok prema članku 21. Ured Uprave provjera podnesene zahtjeve, a njihovo ocjenjivanje sukaldno članku 22. provodi povjerenstvo za sponzorstva, koje se sastoji od predsjednika i dva člana koje imenuje Uprava. Predsjednik Povjerenstva je iz Ureda Uprave, jedan član iz Sektora pravnih poslova i ljudskih resursa i jedan član iz Sektora ekonomsko financijskih poslova

Člankom 23. stavkom 1. Pravilnika propisano je da na temelju izvršene analize i prijedloga povjerenstva za sponzorstva, Ured Uprave izrađuje prijedlog za Upravu za odobravanje sponzorstva.

Sukladno stavku 2. istog članka Pravilnika, odluku o sponzoriranju donosi Uprava.

Iz zaprimljenog očitovanja i dokumentacije utvrđeno je da je trgovačko društvo Jadranski naftovod d.d. stupalo u poslovni odnos s društvom Rašeljke d.o.o. u razdoblju u kojem je dužnosnik Dragan Kovačević obnašao dužnost predsjednika Uprave trgovačkog društva Jadranski naftovod d.d. Nastala su tri poslovna odnosa temeljem ispostavljenih računa od 10. prosinca 2018., 12. prosinca 2019. i 8. travnja 2020., vrijednosti od 24.175,00 kn, 24.750,00 kn te 12.635,00 kn, ukupno 61.300,00 kn s uključenim PDV-om, čiji je predmet bila kupnja rakije za poslovne partnere društva.

Dužnosnik je prema podacima sudskog registra imatelj udjela u vlasništvu (temeljnom kapitalu) u trgovačkom društvu Rašeljke d.o.o, koji sukladno navodima izvješća o imovinskom stanju koje je podnio Povjerenstvu, iznose 5%.

Obzirom da je odredbom članka 17. stavka 1. ZSSI-a beziznimno zabranjeno stupanje u poslovni odnos trgovačkog društva u kojem dužnosnik ima 0,5% ili više udjela u svom vlasništvu s tijelom javne javne vlasti u kojem obnaša dužnost za vrijeme obnašanja dužnosti, nastankom ovih poslovnih odnosa između trgovačkog društva Jadranski naftovod d.d. i trgovačkog društva Rašeljke d.o.o., po računima od 10. prosinca 2018., 12. prosinca 2019. i 8. travnja 2020., moglo je doći do povrede navedene zakonske odredbe.

Povodom ove okolnosti isto trgovačko društvo je s dužnosnikom Draganom Kovačevićem interesno povezana osoba, u smislu članka 4. stavka 5. ZSSI-a, u odnosu na koje ne može biti objektivan kada u obnašanju javne dužnosti, u konkretnome slučaju predsjednika Uprave trgovačkog društva Jadranski naftovod d.d., poduzima radnje ili donosi odluke na temelju kojih korist ostvaruje društvo Rašeljke d.o.o.

U situaciji kada dužnosnik koristi ovlasti ili prava kojima raspolaže kako bi došlo do poslovnog odnosa s poslovnim subjektom u kojem ima udio u vlasništvu, radi se o njihovom korištenju suprotnom svrsi propisivanja tih ovlasti, odnosno o zlouporabi ovlasti.

Iz očitovanja proizlazi da nastanku ovih poslovnih odnosa nije prethodio bilo kakav postupak javne ili jednostavne nabave, jer trgovačko društvo Jadranski naftovod d.d. ne primjenjuje odredbe Zakona o javnoj nabavi, te da su isti nastali ispostavljanjem računa od strane društva Rašeljke d.o.o. Pored toga, u zaprimljenoj dokumentaciji je sadržana i ponuda koja je prethodila jednom od tih računa od 10. prosinca 2018., do koje je ponude došlo temeljem ostvarenog kontakta tajnice predsjednika Uprave.

Imajući sve navedeno u vidu, te da tajnica predsjednika Uprave, kao podređena djelatnica, poduzima radnje po nalogu i uputama predsjednika Uprave dužnosnika Dragana Kovačevića, a da je za vođenje poslova i time angažiranje poslovnih partnera odgovorna Uprava trgovačkog društva Jadranski naftovod d.d., proizlazi mogućnost da je nastanku triju poslovnih odnosa po navedenim računima s društvom Rašeljke d.o.o., prethodilo diskrecijsko postupanje dužnosnika koji je naložio da se istom podnese zahtjev za dostavom ponude, a što upućuje na moguću povredu članka 7. stavka 1. podstavka c) ZSSI-a.

U odnosu na okolnost sponzoriranja Hrvatskog rukometnog saveza, dužnosnik je prema navodima očitovanja odlukom od 21. prosinca 2017. imenovan za člana Upravnog odbora ove sportske udruge, slijedom čega je ista s njim interesno povezana osoba, te bi se i ovdje radilo o korištenju ovlasti suprotno svrsi njihova propisivanja, ukoliko bi dužnosnik samostalno i diskrecijski odlučivao o dodjeli sredstava.

Iako je i prethodnom razdoblju od strane trgovačkog društva Jadranski naftovod d.d. bio sponzoriran Hrvatski rukometni savez, Povjerenstvo je ove okolnosti u kontesktu moguće zakonske povrede razmatralo tijekom razdoblja u kojem je dužnosnik Dragan Kovačević obavljao funkciju člana Upravnog odbora Hrvatskog rukometnog saveza, odnosno od 21. prosinca 2017. do prestanka obnašanja dužnosti obnašao predsjednika Uprave trgovačkog društva Jadranski naftovod d.d..

U tom su razdoblju donesene tri odluke, i to od 27. prosinca 2017., broj 512/2017 na iznos od 1.000.000,00 kn, od 14. siječnja 2019., broj 06/2019 na iznos od 750.000,00 kn, te 13. siječnja 2020., broj 05/2020 na iznos od 2.550.000,00 kn, kojima se određuje sklapanja ugovora o sponzorstvu s Hrvatskim rukometnim savezom

Za sve navedene odluke navodi se da su donesene temeljem članka 26. Statuta tog trgovačkog društva i članka 23. stavka 2. Pravilnika o donacijama i sponzorstvima od strane Uprave, kojim je propisano da Uprava društva vodi poslove društva te da odluku o sponzoriranju donosi Uprava povodom prijedloga Ureda Uprave, međutim, istima nije navedeno da bi bile donesene povodom prijedloga niti se navodi sastav Uprave (članovi) koji bi o tome odlučivali, već se na njima nalazi isključivo potpis dužnosnika Dragan Kovačevića, predsjednika Uprave trgovačkog društva Jadranski naftovod d.d., kao donositelja ovih odluka, pri čemu iz odobrenih iznosa proizlazi da je nakon stupanja na funkciju u Upravnom odboru Hrvatskog rukometnog saveza došlo do više nego dvostrukog povećanja odobrenih sponzorstava u 2020. u odnosu na 2017. i 2019.

Iz navedenih okolnosti proizlazi mogućnost da je donošenjem odluka o sponzorstvu od 27. prosinca 2017., od 14. siječnja 2019. te od 13. siječnja 2020. došlo do moguće povrede članka 7. stavka 1. podstavka c) ZSSI-a, odnosno da u toj situaciji postoje elementi moguće zlouporabe posebnih prava dužnosnika.

Vezano za okolnost poslovnog odnosa sa Štedbankom d.d. - u likvidaciji, iz sudskog registra je utvrđeno da je dužnosnik Dragan Kovačević poslovno vezan sa ………………….., jer su oboje imatelju poslovnih udjela u društvu Rašeljke d.o.o., u kojem osim njih ima još pet osnivača, a ………………… ujedno ima 9,8722% dionica u svom vlasništvu i u društvu Štedbanka d.d., te bi se stoga u situaciji nastanka poslovnog odnosa trgovačkog društva Jadranski naftovod d.d. sa predmetnom poslovnom bankom moglo postaviti pitanje dužnosnikove uloge u smislu eventualne odgovornosti propisane odredbama ZSSI-a.

Iz očitovanja proizlazi da je isti poslovni odnos nastao u 2006. otvaranjem poslovnog računa trgovačkog društva Jadranski naftovod d.d., o čemu je odlučio Dubravko Tkalčić, tadašnji generalni direktor, te da je isti prestao zatvaranjem poslovnog računa u 2017., o čemu je odlučio Dragan Kovačević, predsjednik Uprave.

U razdoblju u kojem je dužnosnik obnašao navedenu dužnost od 2012. do zatvaranja računa 2017., Jadranski naftovod d.d. isplatio je ovoj banci ukupno 120.821,27 kn na ime plaćenih bankarskih naknada, jer je putem nje bila pružena usluga platnog prometa po žiro i deviznim računima, te je u istom razdoblju od banke trgovačko društvo ostvarilo prihode po osnovi a vista kamate i kamata po oročenim sredstvima, a

Obzirom da je poslovni odnos nastao u 2006., prije nego je dužnosnik Dragan Kovačević stupio na dužnost predsjednika Uprave 2012. i prije stupanja ZSSI-a na snagu, te da se radilo o isplaćenim naknadama za bankarske usluge, koje su o pogledu Štedbanke d.d. iznosile 12,41% svih plaćenih bankarskih naknada od 2010. do 2017., pri čemu njihov iznos nije povećan nakon što je stupio na navedenu dužnost, kao i da je Jadranski naftovod d.d. od iste banke ostvario primitke od kamata, a nije bilo drugih poslovnih odnosa u razdoblju u kojem je dužnosik Dragan Kovačević obnašao predmetnu dužnost, odnosno od 2012. do početka likvidacije banke, Povjerenstvo zaključuje da se radilo o kontinuiranom poslovnom odnosu koji se ne može dovesti u svezu s kršenjem bilo koje odredbe ZSSI-a počinjene od strane dužnosnika.

Konačno, u pogledu angažiranja odvjetnika ………………………., iz navoda prijave proizlazi da ga je dužnosnik angažirao kao privatna osoba nakon prestanka obnašanja dužnosti predsjednika Uprave trgovačkog društva Jadranski naftovod d.d. u svrhu zaštite njegovih osobnih prava, odnosno u razdoblju kada više nije mogao koristiti sredstva društva za istu svrhu, pa se ni njegovo naknadno oponomoćenje ne može dovesti u svezu s odlukama koje bi donosio u obnašanju javne dužnosti.

Poziva se dužnosnik Dragan Kovačević da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razloge pokretanja ovog postupka iz točaka I. i II. izreke kao i na ostale navode iz obrazloženja ove odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Dragan Kovačević, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana